text: 651x366 Saül Gordillo amb alguns dels presentadors de la nova temporada de Catalunya Ràdio / CCMA Saül Gordillo amb alguns dels presentadors de la nova temporada de Catalunya Ràdio / CCMA
  Catalunya Ràdio vol que aquesta sigui la temporada de la consolidació del projecte impulsat ara fa un any per la direcció que encapçala, des del gener del 2016, Saül Gordillo. Si el curs passat va començar amb una important renovació de la graella, la programació que s'estrena avui es caracteritza per la continuïtat, que és pràcticament absoluta respecte a l'oferta que es va posar en marxa l'any passat. "Estem en condicions de començar la nova temporada amb la màquina ben greixada", va dir divendres Gordillo, durant la presentació de la nova temporada, per a la qual l'emissora pública ha escollit l'eslògan "Estem a punt". "Podem dir amb cert orgull que estem a punt per donar resposta a tot allò que passarà fora d'aquestes parets", va dir Gordillo.